Federer 'kan nie bekostig om weer te verloor' | Netwerk24
11 November 2019 07:03
Ná sy nederlaag in die eerste ronde van die ATP-jaareindtoernooi teen Dominic Thiem, weet Roger Federer hy kan nie nog so 'n glipsie bekostig nie.
Die 26-jarige Thiem, 'n Oostenryker, het Federer Sondag veral met sy aggressiewe spel oordonder en met 7-5, 7-5 in Londen gewen.
As dinge nie die dag wil regloop nie. Roger Federer tydens sy kragmeting teen Dominic Thiem in die ATP-jaareindtoernooi. Foto: Getty Images
Val Federer (38), wat reeds ses keer die titel gewen het, weer vas in 'n groepwedstryd, sal hy straks nie die uitspeelrondes haal nie – iets wat nog net een keer in sy 16 verskynings hier gebeur het.
Dit sal beteken dat hy die Italianer Matteo Berrettini en die Serwiër Novak Djokovic, wat ook jag maak op die voorste plek op die wêreldranglys, die week sal moet klop.
"My voorspelling is dat dit van hier af 'n normale toernooi sal wees. Ek kan nie weer verloor nie. Dit is hoe dit elke week die afgelope 20 jaar reeds is – so uit daardie oogpunt is hierdie niks nuut nie," sê Federer, wat met 20 Grand Slam-titels agter sy naam spog.
"Ek moet herstel. Ek moet seker maak dat ek vandag beter speel en hopelik kan ek daardie wedstryd (teen Berrettini) wen."
Federer was vol lof vir Thiem wat hom reeds drie keer vanjaar geklop het.
"Ek dink hy het 'n goeie vertoning opgedis. My spelpeil was waarskynlik nie goed genoeg nie en die begin het nie dinge vergemaklik nie," sê Federer.
* Maandag se bepalings: 16:00: Daniil Medvedev t. Stefanos Tsitsipas. 22:00: Rafael Nadal t. Alexander Zverev. – Reuters